ENA macawa sa oti e da wilika kina na nona sa vakasamataka tiko ko Ro Seru se o cei vei rau na luvena turaga me sa na kena i sosomi. O rau na luvena turaga oya ko Iranasau o koya e qase kei Ratu Masi Roraveli e gone. E rau sa mani vakaduria na vatu na veitacini me rau sa na kaba vatu me vaka na veika e vakaraitaka na nodrau i tubutubu.
E vakaraitaka na Rokotui Naitasiri vakacegu ko Ratu Peceli Roseru Tuisese yabaki 76 na i taukei Waikalou, ena gauna sa tuvai oti kina na vatu, e rau sa vakarau tu na veitacini me rau kaba vatu.
Esa mani lewa kina na tamadrau me sa liu o koya e qase, e kaya ko Tuisese.
A mani kaba cake o koya e qase oya ko Iranasau ka yaco i cake, oti e a mani siro sobu tale mai. E na nona sa kaba vatu oti o Iranasau sa mani vakarau tu o tacina ko Ratu Masi Roraveli me sa na vakarau kaba cake e na binibini vatu.
E na gauna e kaba cake tiko kina ko Roraveli e a mani kasura na binibini vatu ka sisi sobu ki ra ko Roraveli. E na nona sa lutu sobu ki ra ko Roraveli, e kea talega sa kila o koya ni sa na taura na i tutu ni veiliutaki vaka Rokotui Waimaro na tuakana ka ni a kaba cake ka siro sobu tale mai vakavinaka ka sega ni bau sisi se kasura na binibini vatu.
Sa ma lewa o nequ yaca me taure o Iranasau na i tutu me sa na kena i sosomi, e kaya ko Ro Seru Tuisese.
E matata vinaka tu ni a caka na kaba vatu qo e na vanua ka vakatokai me ko Natutuloa.
Na nona sa taura na i tutu ni veisosomitaki ko Iranasau e sa mani leva kina o koya e gone oya ko Roraveli ka laki tauyavutaka na nona koro oya ko Nakacovico ka kauta talega e dua na i wase ni yavusa ko Waimaro.
Sa dede na nona veiliutaki tiko ko Iranasau mani vakawati ka watina kina ko Ro Likumatiyavi mai na Tokatoka e dua na marama ni Naceruku.
Sa dede na nona tiko vakawati na turaga qo ko Iranasau sa mani yaco me tawa na matai Adi ka sucu na nodra ulumatua ka yacana ko Ro Seru ka ni vakatokayacataki ga vua na tubudra.
Mani tubu na turaga qo me levu cake ka sa mani lewa na nona Ratu me sa tokari na nona masi, e kaya ko Ro Seru Tuisese.
Na nona sa tokari oti kina na nona masi ko Ro Seru Naba II a mani valuti nona Ratu lailai kina ka tiko mai Nakacovico.
E vakaraitaka ko Ro Seru Tuisese ni mani laki kabai ko Nakacovico ka vakavuwai ka mani dro kina ko Ratu Masi Roraveli ki Raravatu kei ira na nona tamata.
Na nona sa laki tiko mai Raravatu ko Roraveli kei ira na i wase ni yavusa Waimaro ka ra a tiko vata mai Nakacovico e a sega ni mani galu ka vosa bolebole tiko mai vei Ro Seru Naba II na luvei tuakana ko Iranasau.
Ni namaka e na macawa mai qo na veika e qai yaco e na nona laki vosa bolebole tiko mai Raravatu ko Ratu Masi Roraveli vei Ro Seru Naba II na luvei tuakana ko Iranasau.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn